Rosenvold
Rosenvold, hovedgård (sædegård) ved Vejle Fjord mellem Juelsminde og Vejle, oprettet ca. 1560 af rigsråd Holger Ottesen Rosenkrantz; 1621 købt af Ellen Marsvin og på Christian 4.s bestemmelse overdraget til hendes datter Kirsten Munk 1630. Rosenvold har siden 1660 været i slægten Rantzaus eje, 1765-1921 som Det Grevelige Rantzauske Forlods' hovedsæde. Den enlængede hovedbygning med to runde hjørnetårne fuldførtes 1585 for Holger Ottesen Rosenkrantz' enke, Karen Gyldenstierne (1544-1613). Den blev ombygget 1817 og 1865-66 (ved J.H. Nebelong) og restaureredes 1928-30 ved Jens Ingwersen, der delvis tilbageførte den til sit oprindelige udseende som renæssanceborg.

Rosenvold Gods omfatter 800 ha (2013), heraf hovedparten skov.